L'alcaldessa crida a la "responsabilitat" per gaudir de la festa major i valora el pregó de Poltrona com a "magnífic" ACN Barcelona.-L'alcaldessa de Barcelona, Ada Colau, ha reivindicat aquest dijous la festa de la Mercè en un moment "complicat" i "molt difícil" per la pandèmia. "La ciutat no es pot aturar i necessita més que mai la cultura", ha assegurat en arribar al Toc de la Mercè, que enguany s'ha celebrat en un format diferent al Moll de la Fusta. L'alcaldessa ha fet també una crida a la "responsabilitat" per gaudir de les més de 350 activitats culturals programades en una Mercè "de pandèmia" i "atípica". També ha recordat que totes són gratuïtes i amb entrada reservada. D'altra banda, ha agraït el pregó fet per Tortell Poltrona i l'ha qualificat de "magnífic". "Tenia de tot, molta emoció, reflexió crítica, biografia barcelonina, musica, cultura….", ha dit. Segons ella, Poltrona va aconseguir fer "plorar i riure i pràcticament ballar" en un pregó que es presentava "molt difícil" pel context de celebració, marcat per la covid-19. Sobre el fet que regidors de Cs i Barcelona pel Canvi marxessin pel desacord amb el contingut del pregó, Colau ha expressat que "són lliures d'abandonar la sala". "Respecto les seves opinions però hem de poder discrepar sense abandonar la sala", ha afegit.  L'alcaldessa ha arribat al Toc de la Mercè acompanyada de la seva família. A l'acte hi eren presents, entre altres, el primer tinent d'alcalde, Jaume Collboni, el tinent d'alcalde de Cultura, Joan Subirats o el tinent d'alcalde de Seguretat, Albert Batlle.  En aquesta edició atípica de la festa major el toc d'inici, un dels actes més simbòlics i representatius, s'ha fet en un lloc i moment que no són els habituals, en un entorn espaiós al Moll de la Fusta, en lloc de fer-ho a plaça Sant Jaume.  Durant prop d'una hora han desfilat dalt d'un escenari per torns els components del Seguici Popular, que han interpretat les seves danses al so de la música dels Ministrils del Camí Ral. S'ha pogut veure ballar, entre altres, l'Àliga de la Ciutat, la Víbria, la Tarasca, els Cavallets Cotoners, els Gegants de la Ciutat, els Gegants del Pi, els Gegants de Santa Maria del Mar i els Capgrossos Macers. També s'ha comptat amb el ball de bastons del Seguici i els Falcons de Barcelona, a més dels balls dels esbarts Ciutat Comtal, Sant Martí, Maragall i Gaudí i el Ball de Diables.     Amb la disseminació de les prop de 300 activitats als deu districtes de la ciutat s'ha mirat de limitar la mobilitat dels ciutadans, que en tot cas han de reservar per accedir a les activitats. Colau ha demanat, de fet, que si algú amb reserva finalment no pot acudir a una activitat ho cancel·li perquè un altre ciutadà pugui anar-hi.  Totes les activitats es faran en horari diürn per prevenir "continuïtats" en les celebracions.  No n'hi haurà, per tant, cap activitat multitudinària, com l'emblemàtic Piromusical, que també es 'descentralitza' en quatre extrems de la ciutat, i sense públic, que l'haurà de seguir per televisió.

Summary: Colau reivindica la Mercè en un moment "difícil": "La ciutat no es pot aturar i necessita més que mai la cultura"


L'exconseller d'Interior Joaquim Forn ha desvinculat el seu "compromís polític" per tirar endavant el referèndum de l'1-O de la tasca que van fer els Mossos d'Esquadra. Forn ha estat el segon dels acusats que han declarat al judici del Tribunal Suprem i, en el seu cas, sí que ha acceptat respondre preguntes de la fiscalia i de l'advocacia de l'Estat. Forn ha volgut desvincular les seves conviccions polítiques de l'acció dels Mossos, tot assegurant que la policia catalana "mai van rebre ordres polítiques". De fet, Forn ha assegurat que la policia catalana "va donar compliment a totes les instruccions de fiscalia i a la interlocutòria de la magistrada del TSJC". Forn, que també és candidat a l'alcaldia de Barcelona per part de JxCat-PDeCAT, ha optat per declarar en castellà perquè el tribunal no ha acceptat que hi hagués traducció simultània, tot i afirmar que té "més fluïdesa" parlant en català i que això li afegia una "dificultat" en l'interrogatori. A diferència de Junqueras, en primer dels 12 acusats que ha declarat, sí que ha optat per respondre a dues de les acusacions, la fiscalia i l'advocacia de l'Estat. El fiscal Cadena ha preguntat a Forn si coneixia les diferents resolucions del TC suspenen lleis o iniciatives aprovades pel Parlament o el Govern. L'exconseller ha recordat que en alguns casos ho sabia a través dels mitjans de comunicació, ja que no va arribar al Parlament fins que va entrar al Govern el 2017. Forn ha dit reconèixer "l'autoritat" del Constitucional, tot i que ha "posaren dubte" algunes de les seves decisions "des del moment que està composat per membres nomenats pels propis partits i que segueixen consignes dels partits, que d'entrada no és senyal d'imparcialitat". Forn ha explicat que va signar el decret de convocatòria del referèndum el 6 de setembre conjuntament amb la resta de membres del Govern perquè volia "reafirmar el compromís polític per tirar endavant el referèndum". Ha recordat que així constava "en tots els programes electorals que conformaven la majoria parlamentària" i ha remarcat que el decret "no estava suspès" pel TC quan es va signar. Un cop suspès pel TC, l'exconseller ha assegurat no tenir constància "d'haver fet cap acte de promoció del referèndum des del punt de vista executiu", tot i que "una altra cosa és des del punt de vista polític". En aquest sentit, ha assegurat que es va donar "compliment" a les instruccions de fiscalia i la interlocutòria de la magistrada Mercedes de Armas del Tribunal Superior de Justícia de Catalunya (TSJC). "Cap acte dels Mossos va ser contrari a la Constitució" Forn ha explicat que, just abans de ser nomenat conseller, es va reunir amb l'aleshores president, Carles Puigdemont, i li manifesta el seu "desig, voluntat i compromís de tirar endavant el referèndum", tot i que el va avisar que si hi havia algun requeriment "els Mossos haurien de complir les ordres". Segons ha dit, Puigdemont li va respondre que no es preocupés. "Políticament defensava el referèndum, des del punt de vista competencial deixava en mans els mossos el compliment dels ordres judicials". A més, Forn ha deixat fora de la cúpula política dels Mossos el major Josep Lluís Trapero, limitant-la a ell mateix, l'aleshores secretari general d'Interior, Cèsar Puig, i el director general de la Policia d'aquell moment, Pere Soler.  Forn ha insistit en separar la seva posició política de les "obligacions com a policia judicial" dels Mossos. "No es fa cap activitat des del meu Departament a favor del referèndum", ha reiterat, i "cap acte dels Mossos va ser contrari a la Constitució, ni el 20-S ni l'1-O". "És la direcció política qui es compromet amb uns compromisos polítics que emanen del Parlament", ha reblat. "Mai se'ns va plantejar escenaris de violència generalitzada" L'exconseller d'Interior també ha sostingut que en reunions policials del 28 de setembre del 2017 no es va plantejar un escenari com el que es va produir. "Mai se'ns van plantejar escenaris de violència generalitzada", ha manifestat Forn en referència a un informe dels Mossos. Segons l'exconseller, la policia catalana  només va manifestar "preocupació per actes puntuals". "La informació que teníem era la mateixa que compartíem amb la resta de cossos", ha afegit. Per a Forn, "hi va haver alguns episodis de violència per actuacions errònies de determinats cossos de seguretat de l'Estat". Forn ha recordat que els tres membres del Govern que van sortir de l'executiu mesos abans de l'1-O, Jordi Jané, Neus Munté i Meritxell Ruiz, "van anar a votar" i ha atribuït a una "interpretació" de la fiscalia que van marxa perquè "no estaven d'acord amb la unilateralitat i celebració del referèndum", en paraules de Cadena. "L'1-O va ser l'operatiu més important de la història dels Mossos" Preguntat sobre si era suficient enviar dos agents a cada punt de votació, Forn ha al·legat que com a conseller no participava de l'elaboració dels operatius, tot i que reconeix que li va donar el "vistiplau". Ha defensat, a més, que va ser l'operatiu més important del cos. "Va representar la mobilització més important de tota la història dels Mossos", ha valorat. De fet, ha dit que després de valoracions de fiscalia i el coronel coordinador de l'operatiu, Diego Pérez de los Cobos, el van incrementar en 750 per arribar als 8.000 agents.  El fiscal li ha retret que per a les eleccions del 21-D s'arribessin als 12.000. I Forn ho ha justificat. Segons ha dit, l'1-O els efectius van fer 92.000 hores i, en canvi, el dia de les eleccions convocades pel 155 van fer-ne 84.000 ja que calia donar quatre hores de permís a cada agent per anar a votar. D'aquí que sostingui que va ser l'operatiu "més important de la història del cos". "Relat pel·liculero" de la fiscalia Sobre els fets del 20-S, ha acusat la fiscalia de "construir un relat pel·liculero". Ha assegurat que va ser la lletrada de l'administració de Justícia la que va demanar un lloc "segur" perquè no volia sortir per la porta ni aprofitar el passadís que havien obert voluntaris de l'ANC. Ha relatat que els Mossos van optar per ofer-li la "alternativa" de sortir a través de l'edifici del costat, el cinema Coliseum. "No va haver de pujar pels teulats com diu vostè sinó que va haver de saltar un mur de metre i mig", ha replicat al fiscal Fidel Cadena.  També ha dit que és "erroni" considerar que la concentració del 20-S fos "un atac a Espanya". "Jo no m'he expressat mai en aquests termes", ha afirmat. Ball de xifres Durant l'interrogatori, hi ha hagut dos moments en què Cadena i Forn han discrepat sobre xifres. D'una banda, el fiscal ha afirmat que el 20-S hi va haver danys en 7 vehicles de la Guàrdia Civil, xifra que Forn ha rebaixat a dos. De l'altra, sobre quantes vegades van parlar Jordi Sànchez i Forn aquell dia. El fiscal ha afirmat que Forn va trucar fins a 18 vegades el llavors líder de l'ANC. L'exconseller d'Interior ha interromput al fiscal Cadena per dir-li que no va parlar-hi tants cops i que, com a molt, van mantenir quatre o cinc converses. "És com quan truco a la meva dona, una cosa és quantes vegades la truco i una altra quantes vegades me l'agafa", ha manifestat. Puigdemont, "delegat de l'Estat" En un moment de l'interrogatori, el fiscal Cadena ha preguntat a Forn per una reunió amb el "delegat de l'Estat". Forn creia que es referia a Enric Millo, però el fiscal l'ha corregit afirmant que "el delegat de l'Estat a Catalunya és el senyor Puigdemont", apel·lant al fet que l'Estatut afirmi que el president de la Generalitat és el màxim representant de l'Estat a Catalunya. Detingut el 1986 per portar una bandera catalana Cadena ha preguntat a Forn si mai havia estat detingut per les seves conviccions polítiques i Forn ha explicat que el 1986 va ser detingut per "alteració de l'ordre públic" quan volia entrar a l'estadi olímpic amb una bandera catalana, "no estelada", durant una competició. Forn ha recordat que la Policia Nacional no es va personar a la causa judicial i que va quedar absolt. L'exconseller també ha explicat que és soci d'Òmnium "des de fa 30 anys" i que també ho és de l'ANC, però que no ha participat mai en cap presa de decisió. "Només soc un soci que paga la quota religiosament", ha assegurat. També ha dit que no va conèixer el document 'Enfocats' fins que va arribar la presó d'Estremera. Marchena crida l'atenció pels "riures" El president del tribunal, Manuel Marchena, ha cridat l'atenció a les persones presents dins de la sala durant l'interrogatori de Forn i ha recordat que estan prohibits els "riures o les desaprovacions". Per això, ha demanat mantenir "el respecte" a l'interrogatori. I per part de la defensa, l'advocat de Forn, Xavier Melero, ha emès una queixa al tribunal per les "valoracions" que considera que fa el fiscal, tot preguntant-se si era Cadena qui estava declarant.

Summary: Forn respon a Fiscalia que tenia un "compromís polític" amb l'1-O però que els Mossos "mai van rebre ordres polítiques"


La fiscalia sol·licita una pena de tres anys de presó per a dos individus que van robar el telèfon mòbil d’una noia i, posteriorment, es van fer passar per ella en diverses xarxes socials i, fins i tot, van arribar a enviar fotos íntimes seves. Els fets es remunten al 8 de febrer del 2015 quan els processats, un noi de 23 anys i una noia de 24, es trobaven a la discoteca Lido del passeig Jaume I de Salou (Tarragonès). Segons l’escrit del fiscal, aprofitant un descuit es van apropiar de la bossa d’una noia “amb l’ànim d’obtenir un enriquiment patrimonial il·lícit”. Al seu interior hi havia un telèfon valorat en 112 euros, 50 euros en efectiu i altres objectes personals. Cap a les cinc de la tarda del mateix dia, els processats van engegar el telèfon mòbil sostret i hi van introduir la targeta SIM d’un d’ells. D’aquesta manera van poder accedir a diverses xarxes socials registrades a nom de la víctima. Segons la fiscalia, es van fer passar per ella mitjançant la publicació de missatges a Facebook i enviant missatges i fotografies íntimes d’ella a un noi a través de l’aplicació Whatsapp.  Segons la fiscalia, els fets constitueixen un delicte de revelació de secrets -pel qual sol·licita una pena de tres anys de presó- i una falta de furt pel robatori de la bossa -pel qual reclama 600 euros de multa-. El ministeri fiscal també sol·licita una indemnització de 50 euros, corresponent als diners que la noia duia dins la cartera i no va poder recuperar. El cas es jutjarà als jutjats penals de Tarragona.

Summary: S’enfronten a tres anys de presó per enviar fotos íntimes d’una jove a qui havien robat el mòbil


Tres de cada deu aturats gironins que segueixen un programa d'orientació amb la UGT es reinsereixen al mercat laboral. Molts d'ells aconsegueixen feines al sector de la indústria o els serveis, però amb contractes temporals que no s'estenen més enllà dels sis mesos. La gran majoria dels atesos en aquests programes gratuïts, que tutela el sindicat i es financen amb recursos públics, tenen més de 45 anys i han cursat estudis primaris (l'antiga EGB). El secretari general de la UGT, Xavier Casas, explica que aquesta formació és una eina que "permet atacar de manera directa l'atur de llarga durada" i donar "una segona, tercera o quarta oportunitat" a aquells qui fa temps van perdre la feina i s'han quedat sense prestació. Als programes d'orientació professional, que financen tant el Ministeri de Treball com la Generalitat, hi poden accedir tots aquells aturats que estiguin inscrits al SOC. A la demarcació, el sindicat UGT és un dels qui els ofereix. Ho fa a través d'una desena de tècnics i sis oficines repartides arreu del territori (Girona, Figueres, Palamós, Olot, Lloret de Mar i Ripoll). L'any passat, hi va haver 1.713 aturats que van seguir aquests programes. Gairebé la meitat eren homes de més de 45 anys i havien cursat estudis primaris (EGB). Al llarg de les diferents sessions, els tècnics de la UGT els ajuden i els hi donen recursos perquè puguin trobar una nova feina. Durant el 2016, gràcies a aquests programes, 512 persones van poder reinserir-se al mercat laboral. És a dir, aproximadament tres de cada deu que van seguir un dels cursos gratuïts que s'ofereixen al sindicat. I la majoria d'ells, van trobar feina a Girona ciutat. Una de les tècniques d'orientació laboral, la Vanessa Rosell, precisa que la majoria dels contractes que se signen són temporals (reflex també de la situació del mercat). Tenen una durada d'entre un i sis mesos i, sovint, els treballadors que es reinsereixen en van encadenant un rere l'altre.  Pel què fa a sectors, la majoria s'emmarquen dins la indústria o els serveis (com el comerç o el turisme). "Parlem de feines com ara mossos de magatzem, operaris de fàbrica, personal de supermercats, cambrers, dependents o ajudants de cuina; però també n'hi ha d'altres que han trobat un lloc com a responsables de botiga o administratius", precisa Rosell. Contra l'atur de llarga durada Els programes d'orientació professional van començar a oferir-se al 1997 . Aquest any, però, i per primer cop, la durada baixarà; ja no seran de dotze mesos sinó de deu (és a dir, que acabaran a finals d'octubre). Al sindicat, qui els tutela i se'n fa càrrec és l'Institut per al Desenvolupament de la Formació i l'Ocupació (IDFO) de la UGT. La seva responsable a Girona, Montse Bagué, defensa que els programes d'orientació han de tenir "continuïtat" perquè "són garantia d'èxit", tot i que la majoria dels contractes siguin temporals. "Aquestes insercions, d'alguna manera, ens permeten explicar que hi ha necessitat d'impulsar contractes més estables", ha subratllat. Per la seva banda, el secretari general de la UGT a Girona, Xavier Casas, explica que aquesta formació és una eina que "permet atacar de manera directa l'atur de llarga durada", perquè molts dels beneficiaris tenen més de 45 anys i porten temps desocupats. "Podem donar-los una segona, tercera o quarta oportunitats perquè es reinsereixin", ha subratllat.  Aquest 2017 el sindicat preveu que, a les comarques gironines, 1.062 aturats es beneficiïn dels programes d'orientació professional. Apart, la UGT també ofereix des de fa quatre anys un altre recurs per als aturats: l'espai de recerca de feina. En aquest cas, per accedir-hi s'ha de tenir un cert domini d'Internet. I aquí, les sessions –dues per setmana- es focalitzen en la recerca de feina mitjançant la xarxa i les eines 2.0. L'any passat es van atendre 245 aturats, dels quals més de la meitat (131) van aconseguir trobar feina. I aquest 2017, la UGT preveu que el doble de persones (un mínim de 500 desocupats) es puguin beneficiar d'aquest recurs. Per últim, el sindicat també ofereix cursos gratuïts a aquells qui ja tenen feina, però que volen millorar alguna habilitat. Aquest 2017, se n'han planificat 79 (d'idiomes, d'ofimàtica, de primers auxilis o de xarxes socials passant per d'altres com guia caní, aspirant a escorta privat o personal shopper).


El Parlament ha emplaçat aquest dimecres a la direcció de Nissan a prendre les "decisions" que permetin mantenir l'ocupació directa i indirecta del conjunt de treballadors, ateses les "enormes" conseqüències socials que el cessament de l'activitat pot tenir per al territori. En una declaració institucional, la cambra catalana ha reclamat a totes les administracions que mantinguin la voluntat de promoure "accions necessàries" per interpel·lar la direcció de Nissan i que mantingui actives les plantes de fabricació i l'ocupació que en depèn. La declaració ha donat suport als treballadors i ha mostrat preocupació per les conseqüències que pot comportar el tancament de la planta que podria afectar a més de 20.000 treballadors.  El Parlament ha recordat que les conseqüències del tancament afectarien el conjunt de proveïdors i auxiliars que treballen per a Nissan a Catalunya. També han constatat que el sector de l’automoció és una part "important" de l’economia, amb un teixit industrial que genera riquesa i ocupa centenars de milers de treballadors.  "La indústria catalana, i en particular la de l'automòbil, ha de seguir la transició energètica. Avui més que mai, cal apostar per una indústria de futur i per mantenir els llocs de treball, amb la implicació de les administracions, potenciant el Pacte nacional per a la indústria", apunta el text.

Summary: El Parlament insta la direcció de Nissan a prendre "decisions" per mantenir l'ocupació directa i indirecta de la planta


Layetana Real State davant la situació política: "L'1-O havia de ser una hecatombe i es va demostrar que no va ser tal" ACN Barcelona.-La realitat augmentada i la realitat virtual per saber com serà un habitatge quan tot just s'està anunciant i encara no s'ha començat a construir són un dels principals atractius en l'actual edició del Barcelona Meeting Point, que ha obert portes aquest dimecres fins dissabte que ve. És el cas de l'empresa glancingeye.com, que posa unes ulleres de realitat virtual a disposició de clients particulars, promotores i professionals perquè els sigui més fàcil imaginar com serà l'interior del futur habitatge. En la mateixa línia, Layetana Real State ofereix la possibilitat que només enfocant el logotip o el codi QR de l'anunci amb el telèfon mòbil o una tauleta d'una de les seves promocions es pugui visualitzar com seran els pisos, els espais comuns o l'aparcament.  La directora comercial de Layetana Real State, Núria Boix, ha explicat a l'ACN que les promocions en què treballa l'empresa ja es té en compte les noves costums dels ciutadans i es preveu un espai on es puguin dipositar els paquets de les compres per Internet, un sistema per tractar l'aigua que eviti comprar-la envasada en envasos de plàstic i la instal·lació de ports USB a la cuina per connectar-hi dispositius com el telèfon mòbil, la tauleta, el llibre electrònic o altaveus, entre molts altres. Sobre l'actual situació d'incertesa política amb nombroses manifestacions al carrer després de la sentència del procés, Boix considera que no els afectarà en el nombre de compravendes. En el seu cas, la companyia no viu de mercat estranger però ha recordat com després de l'1-O es va pronosticar una "hecatombe que després es va demostrar que no va ser tal".  D'altra banda, pel que fa els efectes de la llei hipotecària, la directora comercial de Layetana Real State no s'ha mostrat excessivament preocupada i ha pronosticat que caldrà canviar alguns "hàbits". "Com totes les lleis, l'únic que faran es possiblement fer que el procés sigui més lent ens hi haurem d'habituar", ha assenyalat Boix, que creu que el procés de compra es pot allargar uns quinze dies més respecte fins ara. Professional de 32 anys busca habitació a la ciutat L'aplicació mòbil Badi, per la seva banda, posa en contacte els usuaris que busquen una habitació que volen viure al centre d'una gran ciutat i al propietari d'un pis que vol reduir costos. El director general de Badi a l'Estat, Ignasi Giralt, detalla a l'ACN que el perfil mitjà d'un usuari és el d'un professional de 32 anys, tant entre els que busquen com els que lloguen, i no tant el d'un estudiant. "Canvien els models de convivència i la gent busca més flexibilitat", argumenta Giralt. L'empresa ha vist aquest forat de negoci davant la dificultat per accedir un habitatge sencer i, segons assegura Giralt, tenen perfils d'entre 18 i 65 anys. Des que fa tres anys es va posar en marxa, Badi té registrades 350.000 habitacions en les principals ciutats de l'Estat com Barcelona, Madrid i València. La companyia cobra una comissió del propietari del pis i a canvi se li ofereix seguretat davant de possibles desperfectes i cobertura davant els impagaments.

Summary: La realitat augmentada i virtual per saber com serà un habitatge encara sense construir, entre els atractius del BMP


Representants del col·lectiu LGTBI s'han concentrat aquest dijous a Mataró per condemnar l'actitud del "personatge sinistre" que el cap de setmana va ser detingut a la capital del Maresme pels seus missatges homòfobs i amenaçadors difosos a través de les xarxes socials. L'acció ha coincidit amb la lectura al ple municipal d'una declaració institucional consensuada per tots els partits polítics amb aquest mateix objectiu i que obre la porta a que l'Ajuntament estudii personar-se a la causa com acusació popular. La declaració també demana als estaments judicials que, davant la gravetat dels fets, revisin la situació de llibertat amb càrrecs de l'acusat. Marga Riera, portaveu del Teixit de Dones de Mataró, reclama a la ciutat que faci "soroll a favor de la igualtat" per evitar que calin missatges com els que aquest polèmic veí de Mataró difon a través dels vídeos del seu canal de YouTube. La concentració davant l'Ajuntament de Mataró ha aplegat un centenar de persones, entre les quals hi havia tots els regidors del consistori, un fet que ha fet endarrerir alguns minuts l'inici del ple municipal, convocat a la mateixa hora. Durant la concentració s'ha llegit un manifest de condemna a les actituds homòfobes i de suport al col·lectiu LGTBI que, posteriorment, s'ha traslladat també a la sala de plens. Marga Riera, portaveu del Teixit de Dones de Mataró –una de les entitats convocants– ha definit la concentració com una acció més en la lluita per la igualtat i de suport a la declaració institucional que els partits polítics han consensuat per condemnar les declaracions d'un "personatge sinistre", veí de la ciutat, i que difon missatge homòfobs a través de les xarxes socials, escudant-se en una particular lluita en favor de la "llibertat heterosexual". Accions com aquesta, explica Riera, pretenen "desvetllar consciències" en contra de l'homofòbia i evitar que aquests missatges calin a la societat: "Aquest personatge té molts 'palmeros' i no es tracta només de demonitzar-lo, sinó d'evitar el ressò". Per aconseguir-ho reclama "fer fent un soroll més gran a favor de la igualtat i demostrant que som més els que creiem en la llibertat i la dignitat de les persones". Per la seva banda, el ple municipal ha donat oficialitat a la declaració institucional que, més enllà de donar suport al col·lectiu LGTBI, obre la porta a que l'Ajuntament es pugui personar a al causa del veí homòfob com acusació popular. També es demana a les autoritats judicials que "revisin" la situació actual de llibertat amb càrrecs d'aquesta persona, tenint en compte la gravetat dels fets i l'alarma social que provoca la reiteració de les amenaces.

Summary: El col·lectiu LGTBI demana "fer soroll a favor de la igualtat" perquè no calin missatges com els del veí homòfob de Mataró


L'expresident del Govern José Montilla ha fet una crida a "fer un major esforç per evitar la devaluació" de la Diada. En una carta publicada aquest dilluns a la seva pàgina web, Montilla adverteix que "com més es converteixi en l'expressió política d'una part del país, menys assolirà el seu caràcter de festa nacional". També s'ha dirigit a l'independentisme per recordar que caldrà "acatar" la sentència del Tribunal Suprem "amb respecte", tot i que es pot "respondre amb crítiques i mostres de desacord" i amb "els recursos legals que puguin correspondre". L'expresident també ha apuntat que cal "amb urgència" un "Govern efectiu, amb un pressupost", i recorda que el país ha demostrat "sovint" la capacitat de "pacte interior". Per tot plegat, apel·la a un "nou espai de consens nacional" que permeti un "canvi de rumb". Montilla ha fet una crida perquè després del veredicte del Tribunal Suprem, es torni al "diàleg, a la negociació i al pacte". Tot i això, admet que la negociació és ara "més difícil" perquè "la desconfiança, el recel i el patiment generat pesen". D'altra banda, també fa una crida perquè hi hagi govern a Espanya, ja que "convé" a Catalunya.  Finalment, Montilla requereix "actes de coratge", com que l'independentisme reconegui "el fracàs de la via escollida per defensar un projecte polític", entendre que "el procés ha expressat un malestar basat en l'existència de problemes reals a l'autogovern" i que tenen "solució en el marc democràtic". "Sense aquests actes de coratge no ens en sortirem", ha augurat. L'expresident també ha clama perquè els responsables polítics es conjurin per evitar que Catalunya quedi dividida en dos blocs "separats per la incomprensió i per la incompatibilitat de projectes polítics".

Summary: Montilla fa una crida a no "devaluar" la Diada i recorda a l'independentisme que "caldrà acatar" la sentència


Òscar Peris insta a la cautela per evitar la propagació de nous contagis i un rebrot de casos de coronavirus ACN Tarragona.-El delegat del Govern a Tarragona, Òscar Peris, fa  una crida a la prudència a tota la ciutadania de la regió sanitària del Camp de Tarragona, coincidint amb l’entrada a la fase 1 del pla de desconfinament de la població. “És el moment de la cautela, és aquell moment on la responsabilitat de tots i totes podrà fer que sigui un èxit poder passar a la següent fase de desconfinament”, recorda el delegat del Govern, el qual insisteix en la necessitat i l’obligació de la població de no relaxar-se després del gran esforç que s’ha fet a nivell col·lectiu per arribar fins aquí. Recorda que ara el que cal és  evitar la propagació de nous contagis i un rebrot de casos de coronavirus. “Hem de seguir les recomanacions de Protecció Civil, les indicacions de Salut Pública  i, sobretot, estar atens a les autoritats locals i municipals”, diu el delegat. “Ara tothom ens mira. Ens miren com a referents a nivell de país, ens miren per veure com anirem superant aquesta primera setmana de la fase 1. És un repte, però també una esperança; per tant seguim totes les indicacions, no ens relaxem i mantenim la cautela que ens ha dut fins aquí”, conclou Peris.

Summary: El delegat del Govern a Tarragona fa una crida a la responsabilitat individual en l'entrada a la fase 1 de desescalada


Una desena de dotacions terrestres dels Bombers de la Generalitat seguiran treballant durant aquesta nit en les tasques d'extinció de l'incendi entre Camellera i Vilopriu (Alt Empordà). El foc, que s'ha donat per estabilitzat a les dotze del migdia d'aquest dissabte, ha calcinat 76,80 hectàrees. Els Agents Rurals tenen proves que indiquen que el foc és intencionat i ara busquen el piròman. El foc s'ha iniciat a quarts de tres de la matinada en un camí rural, uns 200 metres endins des de la carretera GI-623, que uneix el poble amb l'Escala (Alt Empordà). El d'aquest dissabte ha estat el tercer incendi intencionat que crema a la zona en tan sols dos dies. Dijous n'hi va haver dos més. Van ser petits i sortosament no van prendre sotabosc, però també eren provocats.

Summary: Una desena de dotacions dels Bombers seguiran treballant durant la nit en l'incendi entre Camellera i Vilopriu


El president de la Generalitat, Carles Puigdemont, encapçalarà aquest divendres a les 13h una nova reunió del gabinet de crisi del Govern. La reunió es farà a la sala Mare de Déu de Montserrat del Palau de la Generalitat per tal d'analitzar les actuacions que s'estan duent a terme en relació amb els atemptats terroristes de Barcelona i Cambrils. Hi participaran  els membres del Consell Executiu i el Major dels Mossos d'Esquadra, Josep Lluís Trapero. Aquesta nova reunió del gabinet de crisi es produirà just després del minut de silenci convocat a les 12h a la plaça de Catalunya, on hi participaran, entre d'altres, Puigdemont, el president del govern espanyol, Mariano Rajoy, i l'alcaldessa de Barcelona, Ada Colau.

Summary: Puigdemont encapçalarà a les 13h una nova reunió del gabinet de crisi del Govern


El vicepresident del Govern de la Generalitat, Oriol Junqueras, ha reivindicat “l’esforç col·lectiu” del sobiranisme per tal de superar les traves que pugui posar l’Estat espanyol per aturar el referèndum i el full de ruta de JxSí. Des del Museu Marítim, i durant la presentació del llibre ‘La República possible’, del periodista i exdiputat de la CUP Antonio Baños, el també conseller d’Economia ha insistit en la importància que el sobiranisme i l’independentisme actuïn amb “coordinació” perquè el govern espanyol “tingui complicat impedir” el referèndum. Junqueras, que ha assegurat que “la millor pregunta al referèndum serà la que generi més consens”, ha apuntat que amb la unitat es podrà “superar” qualsevol reacció de l’Estat en contra del procés sobiranista. Segons el vicepresident català, des de Madrid “es farà el que creguin oportú, i ha afegit que es tracta de fer-ho "prou bé i amb coordinació”. D’altra banda, Baños ha secundat les paraules del conseller de Territori i Sostenibilitat, Santi Vila, que va donar per mort l’autonomisme. En l’acte, moderat per la periodista d’El Món Gemma Aguilera, Baños ha aprofitat per reclamar que la societat catalana es faci “les preguntes correctes”, més enllà de reclamar respostes als polítics. “Ens hem de preguntar de manera honesta què volem ser, i així tindrem solucions”, ha opinat l’excap de files de la CUP al Parlament. El periodista també ha valorat que la idea de la negociació amb l’Estat i el referèndum pactat són idees “absurdes”, perquè Madrid no considera que Catalunya sigui “cap adversari”. “Creuen que morirem abans de confrontar-lo”, ha argumentat Baños. Així, l’exdiputat de la CUP ha justificat que l’escenari que preveu és el d’una desobediència formalitzada en un acte democràtic.

Summary: Junqueras reivindica “l’esforç col·lectiu” per superar les traves de l’Estat


"No són un caprici, sinó garantia i dret a una bona mobilitat amb sostenibilitat econòmica, social i ambiental", assenyala el conseller ACN Barcelona.-El conseller de Territori i Sostenibilitat, Damià Calvet, ha anunciat aquest dimarts que es reunirà amb els responsables de Foment del Treball per tractar el dèficit d'inversió en infraestructures a Catalunya. Aquest dilluns, la patronal va presentar el catàleg de 100 infraestructures pendents i va reclamar a les administracions una injecció de 10.000 milions d'euros, a raó de 2.000 MEUR cada any, per finalitzar les obres licitades però no inacabades. "Les infraestructures no són un caprici, sinó garantia i dret a una bona mobilitat amb sostenibilitat econòmica, social i ambiental", ha indicat el conseller en una piulada, en què també ha lamentat que "portem massa anys amb dèficit fiscal, d’inversions i incompliments". "Més que mai, les infraestructures són sobirania", conclou Calvet. A més, la patronal va quantificar en 28.000 euros el dèficit d'inversions en infraestructures en els darrers deu anys i va citar com a obres pendents per finalitzar i que consideren que està afectant la competitivitat de Catalunya el corredor mediterrani, Rodalies, la B-40, el tren llançadora a l'Aeroport del Prat o la finalització de la línia 9 del metro, entre d'altres.

Summary: Calvet es reunirà amb Foment per tractar el dèficit d'inversió en infraestructures


Els Bombers de Barcelona van rescatar diumenge a la nit un noi que havia saltat a la Font Màgica de Montjuïc en ple espectacle i havia quedat atrapat pel peu. Els fets van tenir lloc cap a quarts d'onze de la nit, i tot just el noi va saltar i va quedar atrapat, uns operaris que van veure l'acció van aturar el mecanisme de la font perquè no resultés ferit de gravetat. Aleshores van avisar els Bombers, que un cop al lloc dels fets el van alliberar. Tot plegat, però, va impedir que se celebrés el passi de les onze de la nit de l'espectacle de la Font Màgica. Des de l'Ajuntament es qualifica el succés d'acte incívic i se subratlla que la Guàrdia Urbana en va aixecar acte. No es descarta que el protagonista hagi de fer front a algun tipus de sanció de caire administratiu.

Summary: Els Bombers rescaten un noi que va quedar atrapat a la Font Màgica de Montjuïc després de saltar-hi en ple espectacle


El coordinador general del PPC, Xavier García Albiol, ha carregat durament aquest dijous contra el Síndic de Greuges, Rafel Ribó, per haver donat suport –segons la CUP- a la proposta de resolució que els anticapitalistes han presentat al Parlament per “reprovar” el fiscal en cap de l’Audiència Nacional espanyola, Javier Zaragoza, per la seva “persecució” a l’independentisme. Per a Albiol, “el millor que podria fer” el Síndic de Greuges després d’emparar resolucions com aquesta és “jubilar-se i retirar-se”. “No toca ni quarts ni hores”, ha sentenciat el popular referint-se a Ribó.  A Xavier García Albiol no li ha agradat la proposta de resolució que, tal i com ha explicat l’ACN, ha presentant la CUP. El text dels anticapitalistes demana “reprovar” el fiscal en cap de l’Audiència Nacional per “les seves instruccions de persecució dels càrrecs electes catalans” arran del procés independentista i la declaració del 9-N. Segons la CUP, la resolució compta amb el suport del Síndic de Greuges, Rafel Ribó, i tant és així, que el text és fruit de la reunió que va mantenir amb el diputat de la CUP Benet Salellas, i el regidor de Vic Joan Coma, investigat per incitar a la sedició. Després de conèixer el contingut de la proposta dels anticapitalistes, Albiol s’ha volgut dirigir al Síndic per dir-li que després de donar suport al text “el millor que podria fer és jubilar-se, retirar-se, perquè ha perdut de vista la realitat del país”. “No toca ni quarts ni hores”, ha etzibat.  De la mateixa manera, ha carregat contra la CUP i els ha “recordat que en aquest país, a diferència de si governessin ells, no es persegueix ningú per ser independentista o per no ser-ho”. “Ja sabem que el seu model és el de perseguir, marginar i fer més coses amb els que ens sentim catalans i espanyols, però per sort estem en un estat de dret i això aquí no passa”, ha afegit Albiol.

Summary: Albiol al Síndic de Greuges: “Que es jubili, no toca ni quarts ni hores”


L'alcaldessa de Girona, Marta Madrenas, ha exigit al conseller de Salut, Toni Comín, que inclogui al pressupost del 2018 una partida per comprar part dels terrenys de Domeny i per encarregar el projecte del nou hospital Trueta. "Exigim que es posi fil a l'agulla i que es prengui una decisió de manera urgent", ha manifestat Madrenas. El passat novembre, l'Ajuntament de Girona va oferir al Departament de Salut uns terrenys ja urbanitzats de 100.000m2 a Domeny. D'aquests, una part són privats i caldria adquirir-los (els municipals, Girona els cedeix gratuïtament). Madrenas nega que hi hagi "una guerra de terrenys" amb Salt i recorda que el Parlament s'ha pronunciat en diverses ocasions a favor de fer el nou hospital a la zona nord de Girona. "El conseller no ens ha mostrat en cap moment cap canvi de criteri", afegeix. Per això, creu que seria "inacceptable" fer-lo a Salt i deixar la capital de la demarcació sense hospital públic.

Summary: Madrenas exigeix a Comín una partida el 2018 per comprar part dels terrenys de Domeny i encarregar el projecte del Trueta


La líder dels comuns, Jéssica Albiach, ha reclamat al president de la Generalitat, Quim Torra, que convoqui eleccions i que no "allargui l'agonia" amb la remodelació que ultima al Govern, amb el relleu dels consellers Miquel Buch, Mariàngela Vilallonga i Àngels Chacón. Albiach veu en aquests moviments una maniobra "per purgar al PDeCAT i preparar JxCat per la campanya". Per això, en una piulada al seu compte de Twitter, els ha exigit que "deixin de pensar en els partits i pensin en el país". "Calen eleccions perquè el país pugui fer front a la crisi sanitària i social", ha afegit.

Summary: Albiach demana a Torra que "no allargui l'agonia" amb una remodelació del Govern i convoqui eleccions


Recorda que es va elevar el cas a la Fiscalia Superior i que també va decidir donar-lo per tancat ACN Barcelona.-La Fiscalia Provincial de Barcelona ha defensat aquest dimarts que "en tot moment" l'exfiscal en cap de Barcelona Ana Magaldi va actuar amb "estricte respecte a les normes" en la investigació contra l'actual líder del Partit Popular de Catalunya i exalcalde de Badalona, Xavier Garcia Albiol, per unes presumptes ajudes econòmiques i operacions urbanístiques especulatives al Joventut de Badalona. En un comunicat, el ministeri públic explica com la fiscal en cap va procedir a arxivar el novembre passat la investigació després de dos anys i mig, a diferència del criteri del fiscal que es va fer càrrec del cas, i com es va elevar al Fiscal Superior de Catalunya, que va donar la raó a Magaldi. La Fiscalia Provincial de Barcelona també subratlla que quan es va comunicar l'arxiu de la causa a la part denunciant se li va recordar que tenia dret de formular la mateixa denúncia davant l'autoritat judicial corresponent. Aquest dilluns, 'El Periodico' i 'Eldiario.es' publicaven que s'investigava Garcia Albiol pels presumptes delictes de malversació de fons públics, frau i prevaricació, i en les mateixes diligències també s'investigava el director de l'Institut Català del Sòl (Incasòl), Damià Calvet. Davant d'aquestes informacions, Albiol va assegurar que durant el seu mandat com a alcalde "mai, i mai és mai es va donar ni un sol euro" al Joventut de Badalona. La investigació es va iniciar l'any 2015 arran d'una denúncia de l'Associació de Propietaris de la Unitat Residencial Mas Ram de Badalona-Tiana. Magaldi, que es va jubilar fa poques setmanes, va obrir diligències i va encarregar la investigació en el fiscal delegat de medi ambient i urbanisme de Catalunya, Antonio Pelegrín. Aquest considerava que s'havia acreditat l'existència de diversos delictes, però va ser apartat de la investigació dos anys. De fet, Magaldi va arxivar les diligències amb l'oposició de Pelegrín. L'exfiscal en cap de Barcelona va argumentar l'arxivament perquè, tot i que hi podia haver "irregularitats" i "il·legalitats", només eren administratives, no penals. La Fiscalia Superior de Catalunya va ratificar l'arxivament del cas. La denúncia detallava que l'Ajuntament de Badalona i l'Incasòl haurien desenvolupat operacions immobiliàries amb un "marcat signe especulatiu" que tenien com a finalitat "única" beneficiar econòmicament el club de bàsquet. De les investigacions portades a terme per Pelegrín se'n desprèn, segons els rotatius, la "clara voluntat" sobretot de l'Ajuntament de Badalona i l'Incasòl d'ajudar econòmica el Joventut "d'una manera clarament il·lícita", amb un procés "d'ajudes públiques il·legals" a través de l'ús d'una fundació que tenia participació del club i que hauria servit per destinar fons públics al Joventut; la promoció d'una operació urbanística al barri de Mas Ram, que va acabar resultant fallida, i una altre projecte immobiliari al barri del Pomar.

Summary: La Fiscalia defensa que Magaldi va actuar amb "estricte respecte a les normes" en la investigació contra Albiol


La Federació d’Editors de Premsa, Revistes i Mitjans Digitals ja ha fet públics els guanyadors de la propera edició de la Nit de les Revistes i la Premsa en Català, que se celebrarà el pròxim 27 de juny a l’Espai Endesa de Barcelona. Els guardonats han estat la periodista Patrícia Plaja, que s'ha endut el Premi Comunicació; el programa 'FAQS' de TV3, guardonat amb el Premi Societat; 'El Setmanari de l'Alt Empordà', Premi a la Millor Publicació de Premsa Comarcal; la revista 'El Món d’Ahir', guardonada amb el Premi a la Millor Revista; el digital esportiu 'eltravesser.cat', Premi a la Millor Publicació Digital, i el diari escocès 'The National', guanyador del Premi Cultura. Els editors de premsa, revistes i mitjans digitals han premiat la periodista Patrícia Plaja amb el Premi Comunicació per la gestió de la comunicació dels atemptats de l'agost del 2017 a Barcelona com a responsable de comunicació del cos de Mossos d'Esquadra, "un model innovador i capdavanter de la gestió de la comunicació d’una força de seguretat, apropant-la a la ciutadania sense estridències ni excessos". En l'apartat dels mitjans de comunicació, el programa 'FAQS' de TV3 ha estat guardonat amb el Premi Societat per l’impacte que ha tingut en la societat un programa de televisió que ha contribuït a informar els telespectadors i, a més, obrint a l'anàlisi social i política una franja horària fins aleshores reservada a les cadenes estatals, "amb un format fresc i original, on totes les veus hi són representades". El Premi a la Millor Publicació de Premsa Comarcal ha recaigut sobre el 'Setmanari de l’Alt Empordà', un mitjà amb 40 anys de trajectòria, del qual els editors destaquen la seva "professionalitat i rigor i el lideratge en un territori on hi conviuen diversos mitjans de comunicació". En aquesta categoria, també s'ha fet una menció especial a la revista 'L’Om' "per haver fet amb èxit el traspàs generacional d’una capçalera històrica amb un equip jove i amb empenta". La revista 'El Món d’Ahir' ha guanyat el Premi a la Millor Revista "per la seva aposta per revaloritzar el paper amb un producte pensat i dissenyat per entrar pels sentits", una revista d’història d’autor amb un disseny "cuidat i uns continguts amb firmes de prestigi". En la categoria de la revista també es fa una menció especial a 'Namaka' per haver iniciat una revista infantil "que trenca motlles en la manera com arriba als infants". D’altra banda, el digital esportiu eltravesser.cat ha rebut el Premi a la Millor Publicació Digital per la seva tasca com a altaveu del futbol amateur a l’Alt Camp amb el seguiment de la Tercera Divisió fins a Tercera Catalana. Finalment, el diari escocès 'The National' s'ha endut el Premi Cultura "com a exemple d’un mitjà internacional implicat i compromès amb els drets i les llibertats de Catalunya" i la seva cobertura informativa del període social i polític que viu Catalunya.

Summary: La periodista Patrícia Plaja i el 'FAQS' de TV3, entre els premiats a la Nit de les Revistes i la Premsa en Català


El ministre de Foment, Íñigo de la Serna, ha anunciat aquest dimarts que les obres de soterrament de les vies a l'Hospitalet de Llobregat, una de les reivindicacions històriques de la ciutat, començaran el 2020 i tindran un cost de 608 MEUR. El projecte preveu cobrir sis quilòmetres de vies  de les de les línies R2 i R4 i la construcció del nou intercanviador de La Torrassa que permetrà descongestionar els túnels de Rodalies al subsòl de l'àrea metropolitana de Barcelona i connectar amb les línies 1 i 9 del metro. Per fer seguiment dels compromisos adquirits, el ministre ha anunciat la creació d'una comissió que comptarà amb la participació de Generalitat, Ajuntament i veïns que es reunirà cada tres mesos. L'alcaldessa de l'Hospitalet, Núria Marín, ha celebrat l'anunci però s'ha mostrat "escèptica" recordant que el 2008 ja se'n va fer un de similar que mai va tirar endavant.    Com en el cas de Montcada i Reixac i Sant Feliu de Llobregat, el ministre de Foment, després de reunir-se amb l'alcaldessa Núria Marín, s'ha compromès a desencallar el projecte de soterrament de les vies al seu pas per l'Hospitalet de Llobregat, la segona ciutat de Catalunya. D'aquesta manera es dona resposta a una reivindicació històrica de la ciutat que ja es va anunciar el 2008 però que avui arrenca de nou. Els plans del ministeri passen per començar les obres el 2020 i finalitzar-les aproximadament cinc anys després. El ministre de Foment, Íñigo de la Serna, ha destacat que l'actuació anunciada "va molt més enllà" d'un projecte urbanístic de soterrament perquè, a més de la integració de les línies R2 i R4, preveu la construcció de l'intercanviador de La Torrassa que millorarà la integració de la xarxa de Rodalies i metro a la ciutat i que també servirà per millorar la fluïdesa i la flexibilitat del servei de Rodalies al conjunt de l'àrea metropolitana al descongestionar els túnels de la capital catalana.  El ministre de Foment també ha posat en valor que respecte al projecte presentat 10 anys enrere, aquest incorpora el ja previst soterrament de les vies de la R2 i també les de la R4. Concretament, l'àmbit del soterrament començarà a la sortida de l'estació de Sants i serà comú per les dues línies fins el nou intercanviador. Posteriorment, s'estendrà fins passada l'estació de Bellvitge, en el cas de la R2, i fins les immediacions de l'estació de l'Hospitalet en el cas de la R4.  Per evitar incompliments del que s'ha anunciat, Íñigo de la Serna ha anunciat que a banda de la comissió de seguiment també es redactarà un conveni amb els terminis i la resta de compromisos per escrit. "Demanem un vot de confiança perquè tot el que hem anunciat avui ho portarem a terme amb la màxima intensitat possible i el menor termini i amb la voluntat política d'agilitzar tot el que és la tramitació", ha afegit. Al seu torn, l'alcaldessa de l'Hospitalet, Núria Marín, ha celebrat l'anunci perquè el projecte d'integració de les vies a la ciutat permetrà cosir una ferida que la dividia en dos i, de retruc, millorar el servei de Rodalies. Això sí, ha deixat clar que tant des del consistori com entre els veïns hi ha "escepticisme" i que estaran vigilants perquè el projecte tiri endavant i en els terminis previstos. És per això que ha valorat molt positivament que Foment hagi acceptat crear la comissió de seguiment i firmar un conveni que obliga les parts a complir amb allò anunciat.  Per últim, Íñigo de la Serna ha destacat que la complexitat del projecte obligarà a que totes les administracions implicades col·laborin estreta i lleialment per tirar-lo endavant.

Summary: Foment anuncia que el soterrament de les vies a l'Hospitalet costarà 608 MEUR i que les obres començaran el 2020


La UdG ha començat avui un curs "híbrid" que combina l'activitat presencial amb la virtual. El rector, Quim Salvi, ha explicat que, seguint les restriccions per evitar contagis de covid-19, han dissenyat un curs amb grups estables amb un màxim de 30 alumnes per aula, minimitzant els moviments dins les facultats i reforçant les mesures de protecció.  Els universitaris no aniran cada dia a classe per reduir el nombre d'estudiants als edificis. Així, alguns dies tindran educació presencial i els altres seguiran el curs virtual. El miler de professors de la UdG se sotmeten a una revisió mèdica per establir si poden impartir docència en persona o si, per contra, són grup de risc i han de fer tota la matèria de manera telemàtica. "Podem dir que el curs s'ha iniciat amb normalitat, tot i haver d'extremar les mesures de seguretat", ha afirmat el rector de la Universitat de Girona (UdG), Quim Salvi, durant una roda de premsa virtual per informar sobre el retorn a les aules. En aquest sentit, Salvi ha recordat que la UdG ja va decretar el curs acadèmic 2020-21 com a "període excepcional" i, amb aquesta previsió, ja van començar a treballar per avançar cap a un model híbrid per combinar les classes presencials amb la formació virtual.  Un model al qual obliga la pandèmia però, segons ha remarcat el rector, la UdG no renuncia a ser "una universitat presencial". Per això, a l'hora de dissenyar el curs, han posat el focus en no perdre l'essència de la universitat, i que no és cap altra que la "proximitat" entre professorat i alumnes, encara que s'hagin de buscar fórmules per garantir la distància social.  El rector de la UdG ha explicat que la planificació del nou curs ha versat sobre tres eixos: el compromís social, la seguretat i la salut i garantir aquesta presencialitat. En el primer àmbit, ha concretat que han vetllat per garantir que les situacions personals o familiars no es tradueixin en bretxes digitals o econòmiques. "La UdG té el deure de facilitar la formació i que els estudiants no pateixin cap discriminació per circumstàncies personals provocades per la pandèmia", ha afirmat Salvi que afegeix que s'avaluaran les situacions "cas per cas" i per estar, sobretot, al costat dels estudiants en situació de vulnerabilitat. En relació a la seguretat i la salut, cada facultat ha assenyalat circuits i han limitat les classes a un màxim de 30 alumnes, limitant també la mobilitat dins els edificis. Així, sí fins ara eren els alumnes els que canviaven constantment d'aula, ara ho farà el professorat. Una mesura que també ajudarà a tenir una millor "traçabilitat de contactes" en cas de detectar-se un cas de coronavirus.  A més, en el marc del model híbrid, una part de la docència serà presencial i l'altra virtual. Això vol dir que no tots els universitaris aniran cada dia a classe, sinó que s'han creat torns per reduir l'aforament a les facultats i s'alternarà l'activitat presencial amb la telemàtica.  El rector també ha explicat que tot el professorat de la UdG –poc més d'un miler- s'han sotmès o s'estan sotmetent a revisions mèdiques per determinar si poden fer classes presencial o, per contra, han de fer teletreball, seguint les recomanacions dels sanitaris.  En aquest sentit, Salvi ha concretat que es divideixen els professors en tres grups (G1, G2 i G3) segons si poden fer classes "amb normalitat", si han de reforçar les mesures de seguretat i els equips de protecció individual o, finalment, si han de fer teletreball. La UdG calcula que hi haurà una vintena de professors que hauran d'impartir les classes a distància per ser de col·lectiu de risc.  Un model "híbrid" que també ha suposat aplicar noves metodologies i "repensar la docència". Quim Salvi ha detallat que tots i cadascun dels professionals de la UdG (professorat i PAS) han rebut formació en mesures de protecció i riscos laborals. Els docents, a més, també n'han rebut d'específica per "eliminar fronteres entre la formació presencial i la formació virtual" aportant un "valor afegit" a la docència. La formació també ha tractat altres assumptes com els drets d'imatge o la propietat intel·lectual, ara que part de l'activitat es fa a través de videoconferències.  I tot això s'ha fet, segons el rector, sense modificar el nombre d'hores de treball per part del professorat ni per part de l'alumnat i creant un apartat al campus virtual amb tota la informació relacionada amb el covid.  La majoria dels alumnes de la UdG –al voltant de 15.000 entre graus, màsters o doctorats- han començat les classes aquest dilluns. Els de primer no ho han fet, en part perquè el retard en les PAU fa que encara avui dia s'estiguin fent matrícules. Salvia ha explicat que la tendència de matriculacions "es manté" com els anys anteriors però no podran tenir una xifra definitiva fins a mitjans del mes d'octubre.

Summary: La UdG comença un curs "híbrid" presencial i virtual i amb classes amb un màxim de 30 alumnes


L'expresident, després de l'anunci de Simó i Huguet de no assistir a la manifestació de l'11-S: "Els que han sembrat desunió no es poden sorprendre que ara hi hagi qui faci el mateix" ACN Barcelona.-L'expresident de la Generalitat, Carles Puigdemont, ha llançat un avís aquest dijous a l'ANC, organitzadora de la manifestació independentista de la Diada. Des d'una entrevista concedida a El Punt Avui, ha reaccionat així a la decisió dels exconsellers i exdirigents d'ERC Anna Simó i Josep Huguet de no assistir a la mobilització per la crítica que asseguren que l'ANC fa contra els partits i en concret contra els republicans. "Entenc que la Diada apel·la a tothom, a totes les sensibilitats independentistes i em sabria greu que no hi anessin quan han estat lluitant des que l’independentisme era minoritari", afirma Puigdemont, però aprofita per avisar que tot i no veure-hi "cap tragèdia" en la decisió de l'ANC de no convidar a polítics a la fila zero, veuria "preocupant que hi hagués una deriva antipolítica i antipartits".  "No ens ho podem permetre perquè ens necessitem tots", assegura l'expresident. Malgrat això, no ha volgut deixar passar l'oportunitat de relacionar la decisió de Simó i Huguet amb la "desunió" de l'independentisme de la que ve alertant últimament. "Aquesta és una de les conseqüències de la teoria de la desunió. Tots aquells que l’han sembrat no es poden sorprendre que ara hi hagi gent que faci el mateix", ha etzibat en parlar del cas de Simó i Huguet.

Summary: Puigdemont avisa l'ANC que veuria "preocupant" que fomentés "una deriva antipolítica i antipartits"


El Tribunal Superior de Justícia de Catalunya (TSJC) ha rebaixat a deu anys i tres mesos la pena de presó que havia imposat l'Audiència de Lleida al jove de nacionalitat espanyola que el 26 de juny de 2016, quan tenia 23 anys, va provocar voluntàriament un accident de trànsit amb la intenció de matar la seva exparella, que en aquell moment en tenia 22 i viatjava de copilot. D'aquesta manera, l'ha absolt d'un dels dos delictes de temptativa d'homicidi, concretament el que fa referència al conductor del vehicle tot terreny que circulava en sentit contrari i amb el que va xocar de forma premeditada. Tot i això, l'ha condemnat a un delicte de lesions, penat amb tres anys de presó i als quals se sumen els set anys i tres mesos per intentar acabar amb la vida de l'exparella. El TSJC ha estimat parcialment el recurs d'apel·lació presentat per l'advocat de l'acusat i ha rebaixat a lesions un dels delictes de temptativa d'homicidi pels quals va ser condemnat per l'Audiència de Lleida. La decisió, segons la sentència, està motivada en el fet que ni els lletrats dels ocupants del tot terreny ni la fiscalia el van acusar d'aquest delicte i que només ho va fer la defensa de l'exparella del jove sobre el seu conductor. En aquest sentit, s'argumenta que, a banda d'aquest vehicle amb el que l'acusat va xocar, l'afectació de l'accident podria haver implicat a més persones que estiguessin circulant en aquell moment per la via. Pel que fa a la resta de condemnes que pesen sobre l'acusat, en presó preventiva des del dia després dels fets, el TSJC ha decidit mantenir el dictamen de l'Audiència lleidatana, amb la qual cosa no podrà comunicar-se o acostar-se a la exparella a menys de 150 metres durant nou anys, haurà d'estar sis anys en llibertat vigilada i indemnitzar la noia amb 18.000 euros per les lesions i seqüeles causades. A més, també continua vigent la imposició d'una multa de 900 euros per dos delictes lleus de lesions per les ferides que van patir els ocupants de l'altre vehicle. Els fets van tenir lloc després de les 10 de la nit del diumenge 26 de juny a la carretera N-260, al seu pas pel municipi de Montferrer i Castellbò (Alt Urgell). Segons es desprèn de la investigació, en aquest punt de la via l'acusat va accelerar la marxa i la noia li va dir que estava "boig" i que no ho fes, mentre intentava posar-se el cinturó però ell li va respondre que no calia que se'l posés que així tot seria "més ràpid". Segons l'escrit, en el moment que el jove va fer una maniobra brusca per xocar contra el tot terreny que circulava en sentit contrari, l'acusat va dir "hem d'acabar junts, si no ets meva, no ets de ningú". Tot plegat es va produir tres mesos després d'haver deixat la seva relació. En arribar al lloc, un tram recte amb bona visibilitat, els Mossos d'Esquadra van trobar dos vehicles accidentats que havien col·lidit entre si. Un era un tot terreny amb tres ocupants, que estaven fora del vehicle i havien resultat ferits lleus. L'altre era un turisme, dins el qual hi havia dues persones atrapades i en estat greu, l'acusat i la seva exparella. Aquesta, una dona jove, tot i el seu estat va explicar als mossos que el conductor era la seva exparella i havia provocat l'accident intencionadament per intentar matar-la. El conductor, mentre era atès pels serveis d'emergència, també va reconèixer la voluntarietat de la seva acció. Els Bombers de la Generalitat van excarcerar els dos ferits. Un cop els serveis sanitaris van estabilitzar-los, van ser evacuats a l'Hospital de la Seu d'Urgell amb l'acompanyament dels mossos. El conductor del turisme va ser traslladat a una habitació de l'hospital i va ser detingut pels delictes de temptativa d'homicidi, danys i lesions, per les ferides causades als ocupants del tot terreny. De la investigació es desprèn que la tarda del sinistre el detingut havia quedat amb la seva exparella per parlar. Mentre circulaven, va accelerar la marxa i va envair voluntàriament el sentit contrari de marxa per impactar amb un tot terreny, amb la clara intenció posar fi a les seves vides. Tot i la inesperada envestida, el conductor del tot terreny va poder evitar el xoc frontal directe i el turisme va col·lidir lateralment.

Summary: El TSJC rebaixa a deu anys la pena de presó pel conductor que es va accidentar a Montferrer per matar la seva exparella


La hisenda pròpia aflora 1,6 milions per inspeccions, 4,1 MEUR per gestions i 1,5 MEUR per recaptació executiva ACN Barcelona.-L’Agència Tributària de Catalunya (ATC) va descobrir frau fiscal per un import de 7,2 milions d’euros a la demarcació de Lleida durant el 2017, segons ha informat aquest dimarts el departament d'Economia i Hisenda. D'aquests 7,2 milions d'euros, 1,6 MEUR provenen de les tasques d'inspecció que l'ATC fa a les comarques de Lleida sobre els tributs cedits i propis que gestiona. D'altra banda, la hisenda catalana ha descobert 4,1 milions de frau a partir de la seva activitat de gestió, per exemple, fent campanyes específiques. Per últim, l'ATC ha fet aflorar 1,5 MEUR a partir de la seva recaptació executiva, gràcies a l’assumpció progressiva de la totalitat de les competències en la recaptació dels deutes pendents dels contribuents amb l’administració. Si es classifica per figures impositives, l’Agència Tributària de Catalunya ha fet aflorar 1.157.000 euros (el 16,04% del total) per frau fiscal a la demarcació de Lleida en l'impost de successions i donacions. Igualment, s'han descobert 4.042.000 euros (56,02% del total) per frau en l'impost sobre transmissions patrimonials i actes jurídics documentats (ITPAJD). Així mateix, la hisenda catalana ha descobert a Lleida 1.869.000 euros (25,91% del total) de frau fiscal en l'impost de patrimoni, 4.000 euros (0,05% del total) per frau en impostos sobre el joc, 21.000 euros (0,29% del total) per frau en l'impost sobre les estades en establiments turístics i 122.000 euros (1,69% del total) en altres tributs. Aquestes són algunes de les dades que recull el balanç de l'any 2017 del Pla de prevenció i reducció del frau fiscal i de foment de les bones pràctiques tributàries 2015-2018. Segons el departament d'Economia i Hisenda, el pla inclou 86 mesures "en la línia de sensibilitzar els contribuents envers el frau, el foment de les bones pràctiques tributàries i la creació d’un marc de confiança". Des que es va posar en marxa, l’ATC ha fet aflorar un total de 557,26 milions d’euros en tres anys al conjunt de Catalunya.

Summary: L'Agència Tributària catalana descobreix 7,2 milions d'euros de frau fiscal el 2017 a les comarques de Lleida


Els diputats conviden Ensenyament a oferir l'aprenentatge de l'aranès com a assignatura optativa als centres de secundària on hi hagi demanda  ACN Barcelona.-El Parlament ha aprovat una moció en què insta el Govern a "garantir" que un 50% de les còpies de pel·lícules en llengua no catalana que es distribueixin i exhibeixin en sales de Catalunya siguin doblades o subtitulades al català. És un dels punts del text, que ha presentat inicialment la CUP, sobre llengua i poder, i que ha tirat endavant amb el suport de JxSí, PSC, CSQP i CUP, i el vot en contra del PPC i l'abstenció de Cs. El text també proposa que s'adoptin "les mesures necessàries" per estimular la subtitulació de versions originals en català i occità. A més, en clau d'Ensenyament, el Parlament ha aprovat per unanimitat instar el departament de Meritxell Ruiz que ofereixi l'aprenentatge de l'occità com a assignatura optativa als centres de secundària on hi hagi demanda.  La cambra catalana ha aprovat una moció sobre llengua i poder, que ha presentat la CUP. Un dels punts que s'ha aprovat, amb el vot en contra del PPC i l'abstenció de Cs, demana que " es garanteixi que la distribució i exhibició de pel·lícules a les sales arribi a un 50% de les projeccions en català", pel que fa referència a les pel·lícules en llengua no catalana. I que es faci, prioritzant "la concertació" amb el sector de la distribució i l'exhibició cinematogràfica. Un punt que va en línia amb el que defensava la Llei del Cinema, de la qual no se'n va desplegar el reglament. Aquest punt forma part del bloc sobre llengua i cinema, que també proposa que les versions existents en llengua catalana es distribueixin en tots els altres suports i canals de distribució més enllà de les sales, i que s'insti el Govern adoptar "les mesures necessàries" per estimular la subtitulació de versions originals en català i occità. Entre d'altres punts, la moció també fa referència a Ensenyament, i l'insta a oferir l'aprenentatge de l'aranès com a assignatura optativa a tots els centres escolars de secundària de Catalunya on hi hagi demanda. Aquest punt s'ha aprovat per unanimitat.  El text, també demana que el Govern treballi per augmentar el nombre d'hores d'emissió en aranès a la ràdio i televisió, "siguin o no en desconnexió territorial", també de forma unànime. I conviden a més que el Govern promogui l'augment del català i l'aranès en les plataformes televisives digitals i als mitjans privats que emeten a Catalunya "atesa l'evident minorització" de les llengües. En aquest punt, hi han votat a favor JxSí, CSQP, i CUP, i s'han abstingut Cs, PSC i PPC.  D'altra banda, també s'anima al Govern a revisar la puntuació de l'aranès en les convocatòries dels concursos de llocs de treball i de promoció de Mossos, per equiparar-ho al català. I que "tots els impresos i formularis electrònics dels principals tràmits i peticions d'informació" incloguin l'aranès perquè "es garanteixin els drets lingüístics dels occitanoparlants".  Finalment, també es convida l'executiu català que analitzi els casos de vulneració de drets lingüístics i "coacció lingüística" en l'àmbit judicial i dels cossos de seguretat estatals a través de l'Oficina de Garanties Lingüístiques, "que proposarà les vies jurídiques adequades si s'escau".  D'altra banda, s'ha descartat demanar que la Direcció General de Política Lingüística passi a dependre del departament de Presidència i no del de Cultura. La CUP defensava així amb la intenció que "recuperi la centralitat, el prestigi i l'acció transversal", i que se la doti dels recursos "necessaris" per coordinar les accions de les conselleries en aquest àmbit.

Summary: El Parlament insta el Govern a garantir que un 50% de les còpies cinematogràfiques es distribueixin en català


Els Mossos d'Esquadra han detingut els pares del nadó que va ingressar dimecres a l'Hospital Joan XXIII de Tarragona amb signes de maltractament. Els arrestats són un home i una dona de 21 i 22 anys, respectivament, de nacionalitat espanyola i veïns de Montblanc. Han estat detinguts com a presumptes autors dels delictes de lesions i violència física habitual en l'àmbit de la llar. La investigació policial continua oberta. Segons ha pogut saber l'ACN, van ser els mateixos pares qui van portar el nadó a l'hospital. Malgrat que les lesions no eren visibles a simple vista, els metges van detectar en el petit alguna lesió que seria compatible amb maltractaments. En detectar les lesions, el centre hospitalari va activar el protocol previst en aquests casos i va posar el cas en coneixement de la policia. El petit es manté ingressat en estat greu a l'UCI Neonatal.

Summary: Detinguts els pares del nadó ingressat al Joan XXIII de Tarragona amb signes de maltractament


El conductor d'un tractor ha mort aquest dilluns en un accident de trànsit a Font-Rubí (Alt Penedès), segons ha informat el Servei Català de Transit. Per causes que s'estan investigant, el vehicle ha sortit de la carretera BP-2126 i ha caigut per un marge. Com a conseqüència, l'home, de 53 anys i veí de Vilafranca del Penedès, ha perdut la vida. Al lloc dels fets s'hi han traslladat cinc patrulles del cos dels Mossos d'Esquadra, dues dotacions dels Bombers de la Generalitat i dues ambulàncies i l'helicòpter medicalitzat del Sistema d'Emergències Mèdiques (SEM). La policia catalana ha rebut un avís del sinistre a les dues del migdia. Amb aquesta víctima, són 76 les persones que han mort a les carreteres de Catalunya aquest any

Summary: Mor el conductor d'un tractor que ha sortit de la via a Font-rubí


Una “obra mestra” de l’art paleolític europeu. Així qualifica l’experta mundial en art rupestre Inés Domingo la troballa d’un gravat d’art rupestre en un còdol al jaciment de l’Hort de la Boquera (Margalef de Montsant), datat de fa 14.000 anys. Pels investigadors de la UB que han descobert el relleu es tracta d’una peça gairebé única per l’estudi del paleolític tardà, perquè presenta una “escena” prou insòlita on hi ha representades figures antropomòrfiques i d’aus. En concret, i segons l’estudi detallat en 3D de la peça, hi ha cinc figures: dues d’humanes, un cigne, una gran grua (au) i la seva filla. La troballa és fruit dels molts anys d’excavacions en aquest “abric” natural a la vall del Montsant, iniciats el 1998. De fet, el gravat es va descobrir pròpiament l’any 2011, però no s’ha desvetllat fins ara, després d’anys d’investigació de la peça i coincidint amb la publicació d’un article explicatiu a la prestigiosa revista ‘L’Anthropologie’.

Summary: Localitzen al Priorat una “obra mestra” de l’art paleolític amb una inusual escena d’aus i éssers humans


El conseller d'Afers Exteriors i Relacions Institucionals, Raül Romeva, ha visitat aquest dilluns la Cartoixa d'Escaladei, a la Morera de Montsant (Priorat), amb el cos consular de Barcelona, a qui ha explicat que el territori es caracteritza per la innovació i la voluntat de reinventar-se. Així, tot i que Romeva no ha fet referència explícita al referèndum, ha utilitzat l'exemple del Priorat, on van començar a cultivar vinyes en pendent, per dir que aquest era un fet que es considerava "impossible fins que algú ho va fer". Davant una vintena de cònsols, ha recordat que també van superar els estralls de la fil·loxera. "Quan hi ha situacions a la història que destrueixen les pròpies oportunitats, les societats tenen dues opcions: reinventar-se o emigrar; aquí van decidir reinventar-se", ha afegit el conseller, que ha assegurat que "això explica molt bé el caràcter del territori". Segons ha explicat el mateix conseller, la visita amb el cos consular serveix per mirar d'enfortir els vincles entre el Departament i el cos consular, i per donar-los a conèixer "les singularitats del país". Romeva ha afirmat en un breu discurs en castellà davant dels cònsols que no s'ha escollit la Cartoixa d'Escaladei "per casualitat" sinó per diversos factors, entre els quals hi ha el paisatge i la cultura del vi, molt lligada amb la innovació. Així, Romeva ha assegurat que al Priorat es van començar a cultivar vinyes en pendent mentre algú deia que "era impossible" fins "que algú ho va fer i se'n van adonar que tenia el seu valor i donava un producte d'una qualitat diferent de la que es fa en pla. Algú va gosar fer-ho", ha dit. D'altra banda, ha destacat el "valor espiritual" de la Cartoixa, un terreny on recórrer per "trobar-se i generar coneixement". Finalment, el conseller ha destacat que el Priorat s'ha hagut de reinventar "en situacions de la història que el que fan, d'alguna manera, és destruir les pròpies oportunitats". Davant aquest escenari, segons Romeva, s'obren dues possibilitats: o emigrar o reinventar-se. "Aquí van decidir reinventar-se tot i la fil·loxera, un desastre de magnituds enormes, i hi va haver la voluntat perquè la gent volia seguit vivint i construint el projecte aquí". "Amb ajuda exterior", ha reconegut. Romeva ha assegurat que la voluntat del Govern és "continuar enfortint el coneixement i la projecció internacional" del Priorat, que lluita amb una candidatura perquè el seu paisatge sigui declarat Patrimoni Mundial de la Unesco. "Ajuntaments, el Consell Comarcal i el Govern estem bolcats en què això sigui un patrimoni col·lectiu no només català, sinó universal", ha dit. A la trobada ha participat l'alcaldessa de la Morera de Montsant, Meritxell Martorell; el president del Consell Comarcal del Priorat, Joan Carles Garcia; i Franca Lorella Deza, degana del Cos Consular a Barcelona, a més del director general de Cultura Popular, Associacionisme i Acció Culturals, Lluís Puig.

Summary: Romeva davant del cos consular: "És impossible fins que algú ho fa"


El 5,5% del comerç de proximitat a Barcelona ha abaixat la persiana definitivament per culpa de la pandèmia, segons dades de Barcelona Comerç que indiquen que, malgrat que el degoteig de tancament, els eixos de proximitat aguanten millor que altres sectors el sotrac econòmic. Segons una enquesta de Barcelona Comerç, més de la meitat dels establiments han perdut al setembre un 13% de la facturació, i un 30% han registrat davallades d'entre el 25% i el 50%. Barcelona Comerç posa tota la confiança en la campanya de Nadal i en noves ajudes. Si no arriben, pronostiquen un tancament del 20% dels establiments dels eixos comercials de proximitat. "Ara tot depèn de les vendes dels pròxims mesos i la campanya de Nadal. Si no van bé i no s'aproven noves mesures econòmiques i fiscals que afavoreixin al comerç, el 20% del comerç i serveis d'hostaleria i restauració dels eixos de proximitat de Barcelona es podria veure obligat a tancar", diu el president de Barcelona Comerç, Salva Vendrell. "Aquests pròxims mesos seran vitals per saber realment quantes botigues poden superar el sotrac de la pandèmia. La primera oportunitat per regularitzar la situació, les rebaixes d'estiu, no ha tingut els resultats desitjats", explica Vendrell.  En tot cas, però, la pandèmia afecta de forma diversa els comerços segons la seva localització. Segons l'enquesta dels associats a Barcelona Comerç a Sant Andreu, Poble Nou, La Marina, Sants-Les Corts, Fabra Centre, Encants Nous, Maragall, Nou Barris o Creu Coberta registren menys tancaments, o fins i tot tenen obertures. A Sant Andreu, per exemple, en els últims quatre mesos s'han obert set nous comerços.  En canvi, eixos comercials com els de Sarrià, Sants o Gran de Gràcia, on hi ha menys locals de propietat, amb lloguers alts i la presència de cadenes o, també, petits locals familiars amb economies personals molt lligades al negoci, és on hi ha hagut més tancaments, d'entre sis i 10 comerços.  En general, segons Barcelona Comerç, la restauració és l'activitat que pateix més tancaments als eixos de proximitat.   Malgrat els tancaments, els locals buits s'ofereixen a preus similars als d'abans. En tot cas, a zones com Poble Nou, on ja hi havia locals tancats abans del confinament, els preus sí que han baixat, i s'ha detectat un increment d'habitatges en aquests locals, cosa que per Barcelona Comerç "amenaça la percepció de zona comercials dels principals carrers del territori". A l'eix de Sant Martí també han baixat preus.  Pel que fa a l'afluència de compradors, als comerços dels 24 eixos comercials ha caigut de mitjana un 12,18%, amb pèrdues per sobre del 25% al Clot o Sant Martí, o de fins al 40% a la Sagrada Família. En canvi, eixos com el Poble Nou o Sant Andreu han notat increments d'entre el 5% i el 10% respecte als mesos previs del confinament.  Barcelona Comerç destaca, en aquest sentit, que "el comerç de proximitat i els eixos comercials prenen protagonisme en el nou context generat per la pandèmia".

Summary: Un 5,5% del comerç de proximitat a Barcelona tanca definitivament però la xifra pot arribar al 20% sense més suport


La calamarsada del cap de setmana a Batea i Caseres, a la Terra Alta, ha afectat 910 hectàrees de vinya, 234 d'olivera i 240 d'ametllers, segons les valoracions que el Departament d'Agricultura ha fet aquest dilluns. Fins ara, ja s'ha delimitat les parcel·les afectades i els pagesos reclamen que l'asseguradora periti com a molt tard demà les terres afectades. Segons els tècnics d'Agricultura, Agroseguro hauria de peritar ràpid, sobretot les vinyes, perquè com més hores passen, més risc hi ha que es podreixi o baixi més la qualitat del fruit. "L'administració podem donar el suport moral més que una altra cosa perquè és una qüestió d'assegurances", ha assenyalat el director territorial d'Agricultura, Ferran Grau.

Summary: Agricultura i la pagesia demana a l'asseguradora que periti ja les terres afectades per la calamarsada a la Terra Alta


Les Corts Valencianes han aprovat aquest dijous per unanimitat una resolució que insta la senadora i exalcaldessa de València Rita Barberá a deixar el Senat per “salvaguardar la dignitat de la representació dels valencians i valencianes”. L’aprovació arriba 24 hores després que Barberá anuncies que abandonava la militància del seu partit a causa de la investigació oberta pel Tribunal Suprem, per presumpte blanqueig en el marc del ‘cas Taula’, però que mantindria la seva acta de senadora, passant al grup mixt. La petició s’ha aprovat durant el transcurs del debat de política general i té una especial significació, en comptar amb el vot favorable del PP, formació que va proposar la seva designació a les Corts Valencianes.  Després de la lectura per part del president de les Corts Valencianes, Enric Morera, els diputats han votat la proposta, aprovada per unanimitat.  Posteriorment, s’ha procedit a un torn d’explicació de vot que ha iniciat el síndic de Podem Antonio Montiel. El parlamentari ha recordat com el seu grup va presentar una proposta de reforma de la Llei de designació del senadors, admesa a tràmit amb el suport de tota la cambra, a excepció del PP i que aquest mateix dijous ha presentat una iniciativa perquè se li doni rapidesa. Montiel ha lamentat que Barberá s’aferri al seient i ha dit que “lliura la cartolina del PP per mantenir-se a l’aforament, amagant el carnet número 3 del PP, canviant-lo per un seient, 7.000 euros al mes i la condició d’aforada”.  Al seu torn, el síndic de Ciutadans, Alexis Marí, ha demanat una reflexió als grups sobre les persones que designen i s’ha referit al PP assenyalant que “Rita Barberá no representa cap valencià però tampoc a cap de les persones que els han votat a vostès”. El síndic de Compromís Fran Ferri ha dit que la iniciativa busca que Barberá ha de tornar l’acta “perquè es trànsfuga de les Corts i ja no les representa”. Ferri ha remarcat que la senadora es troba al seu escó perquè hi ha un grup que la va votar i ha demanat responsabilitat al PP, preguntant si faran el mateix amb els imputats del cas Taula, perquè “la línia de la decència no la pot marcar la justícia”.  El portaveu socialista Manuel Mata ha agraït tots els grups, en especial al PP, que hagi apostat per la decència del parlament i ha remarcat que cap “empentar cap a la casella de sortida” les persones encausades que han tingut responsabilitats.  El PP assenyala que es tracta d’un gest polític i demana respecte a la presumpció d’innocència Per últim, la diputada del PP María José Ferrer San Segundo ha emmarcat el vot favorable del seu grup com un gest polític perquè la normativa impedeix fer-la fora. San Segundo ha dit que Barberá ha estat votada amb el suport de tota la cambra i ha apel•lat a la presumpció d’innocència, censurant la doble vara de mesurar del PSOE amb altres casos de corrupció. La parlamentària ha lamentat que la resta de grups “volguessin exhibir el no del PP” i ha afegit que el seu grup a més a presentat una mesura perquè les Corts puguin revocar càrrecs escollits per la cambra en el cas que estiguin implicats en causes judicials.  Puig: “Barberá ja no representa la cambra que la va escollir” En declaracions als mitjans als passadissos de les Corts Valencianes, el president Ximo Puig ha dit que després de l’aprovació de la resolució “Rita Barberá no representa la cambra que la va escollir” i que, per tant, és una representant “il•legal, il•legítima”.

Summary: Les Corts Valencianes insten unànimement Rita Barberá a deixar el Senat “per salvaguardar la dignitat dels valencians”


El govern d’Ada Colau ha obtingut llum verda de la comissió d’Economia i Hisenda de l’Ajuntament de Barcelona per una modificació pressupostària de 367 milions d’euros (275 milions en crèdits i 91 milions en transferències de crèdit) gràcies als vots d’ERC, PSC i la CUP. Tot i aquesta aprovació de la modificació pressupostària, els tres grups de l’oposició que han donat suport al govern de Colau han advertit que aquest vot afirmatiu no suposa en cap cas ‘’determinar’’ un vot favorable als pressupostos de l’Ajuntament de Barcelona per al 2016, que s’hauran de consensuar amb una nova negociació. Si es compleixen els terminis, aquest acord de modificació es ratificarà en el plenari de finals d’abril. En l’exposició de la proposta de modificació del pressupost, el primer tinent d’alcalde de Treball, Economia i Planificació Estratègica, Gerardo Pisarello ha destacat que aquesta modificació pressupostària s’ha aprovat després d’incorporar diferents aportacions de forces polítiques d’esquerra.  Unes aportacions de l’oposició que han millorat la iniciativa del govern i que han suposat un augment de la despesa corrent amb un increment dels 6% dels recursos destinats a dret a l’habitatge i polítiques socials i assegura un creixement de les inversions en els barris de la ciutat, ‘’sempre garantint el pagament a 30 dies a proveïdors’’, ha reblat Pisarello.    El tinent d’alcalde també ha subratllat que en la modificació es resten uns 10 milions d’euros en pagament d’interessos bancaris. Pisarello ha assegurat que es tracta d’una modificació pressupostària que suposa un ‘’canvi de tendència’’ en un pressupost que passen a ser uns comptes a favor de la cohesió social i la justícia distributiva. El tinent d’alcalde no s’ha mostrat estranyat que siguin uns pressupostos que ‘’no agradin a la dreta’’ representada pels grups municipals de CiU, Ciutadans i el PP.    Alfred Bosch, regidor d’ERC, ha destacat que el vot favorable del seu grup municipal era ‘’un suport inicial’’ després que el govern municipal hagi garantit una partida de 15 milions per aquest 2016 per avançar en el metro de la Zona Franca i unes partides per aquestes obres de 45 milions per als exercici del 2017 i del 2018. Tot i això, Bosch ha advertit que caldrà negociar altres condicions per poder aprovar el pressupost de la ciutat.  Montserrat Ballarín, regidora del PSC, ha justificat el seu vot a favor de la modificació després que s’hagin incorporat partides d’arranjament i millores a l’entorn de la Ronda de Dalt i del carrer Pere IV, entre d’altres actuacions. El PSC ha reclamat al govern municipal un esforç per poder aprovar de manera definitiva un nou pressupost per a la ciutat i ha advertit que el sí a la modificació pressupostària ‘’no determina’’ el vot a favor d’un eventual projecte de pressupost.  El regidor de la CUP, Josep Garganté, ha justificat el seu vot favorable després que les bases de la CUP hagin donat llum verda a la modificació pressupostaria però ha alertat al tinent d’alcalde Pisarello que depèn del govern municipal i de les iniciatives que presenti en les pròximes setmanes que la CUP doni el suport definitiu en el plenari de l’Ajuntament de Barcelona de finals d’abril.  CiU, que ha votat en contra de la modificació, ha qualificat aquest acord de pedaç i ha reclamat al govern municipal que s’esforci en aprovar un pressupost per a la ciutat de Barcelona per evitar actuar a cop de modificació de crèdits.  Ciutadans s’ha mostrat contrari a la iniciativa a defensada per Pisarello i ha destacat que no es tracta d’un pressupost sinó d’una modificació de crèdit de la pròrroga del pressupost del 2015 de l’Ajuntament de Barcelona perquè utilitza 153 milions dels prop de 190 milions de la tresoreria de l’Ajuntament.  La modificació pressupostària suposa una aportació extraordinària de 366,8 milions d'euros, dels quals 274,5 milions suposen un increment net del pressupost per l'exercici del 2016 i 91,4 corresponen a transferències de crèdit entre partides pressupostàries per adaptar la pròrroga al projecte de pressupost del 2016.  Segons el consistori, aquesta modificació de crèdit vol "garantir les inversions i la despesa social" durant aquest any i "donar resposta als reptes i compromisos assumits per poder garantir l'atenció a les persones més afectades per la crisi.

Summary: Colau, ERC, PSC i la CUP aproven en comissió la modificació pressupostària de 367 milions a l’Ajuntament de Barcelona


El president del Tribunal Constitucional, Juan José González Rivas, així com tots els magistrats que integren el Ple del tribunal han mostrat el seu "profund" pesar per la mort del fiscal superior de Catalunya, José María Romero de Tejada. En un comunicat, destaquen que Romero de Tejada va ser una persona que va dedicar la seva vida a la carrera fiscal "amb esperit de servei i vocació". El tribunal ha manifestat que fa seu el dolor de la família i companys de professió per aquesta "trista pèrdua". José María Romero de Tejada ha mort aquest dilluns a Barcelona als 69 anys a causa d'una pneumònia.

Summary: El TC destaca "l'esperit de servei i vocació" de Romero de Tejada


Roberto García Ceniceros, membre de la Sala de Govern del Tribunal Superior de Justícia de Catalunya (TSJC), ha considerat aquest dimecres que les afirmacions de Pedro Rubira, un dels fiscal del cas Trapero, van ser "molt desagradables" i fan "mal". Rubira va qüestionar la imparcialitat i la serenitat dels jutjats catalans per ocupar-se de l'1-O i del 20-S. "No és desafortunada, és desafortunadíssima", ha dit García Ceniceros en declaracions a Rac 1, on ha afegit que vol pensar que aquesta opinió expressada per Rubira va ser "una manifestació feta durant una compareixença judicial per donar suport a una determinada pretensió", però no és una "sensació generalitzada ni molt menys". García Ceniceros ha reconegut que va reaccionar amb "desolació" a les declaracions de Rubira, perquè suposen un missatge "molt trist" per als jutges, per a la fiscalia i també per a la ciutadania en general. Després de reiterar la "plena imparcialitat i independència" dels jutges que treballen a Catalunya, el magistrat ha remarcat que "encara és més greu" que es pugui pensar que la competència judicial ve determinada per criteris d'oportunitat política o de conveniència en cada moment, en lloc de per la llei. En tot cas, ha insistit que espera que això hagi estat una "situació puntual", que no ha de fer treure "conclusions globals". "Però no negaré que fa mal", ha reblat. El jutge no creu que l'Audiència Nacional es deixi influir per aquesta afirmació de Rubira.  També ha aprofitat per explicar que el comunicat que va emetre la Sala de Govern per criticar aquestes manifestacions exclou el president, que es va voler absentar per garantir la seva imparcialitat i objectivitat per si li toca formar part d'un tribunal que jutgi algun cas relacionat amb l'1-O.

Summary: Un membre de la Sala de Govern del TSJC diu que les afirmacions de Rubira fan "mal" i van ser "molt desagradables"


El conseller d'Empresa i Coneixement, Santi Vila, ha recordat aquest vespre que "en el Parlament en cap moment es va votar cap declaració d'independència" i ha convidat a revisar les actes de la cambra. En aquest sentit, ha apostat perquè s'acabi imposant el "diàleg" i no es prengui una decisió des del govern espanyol que no s'avingui amb els "fets" del que va passar al Parlament. El conseller d'Empresa ha dit desconèixer el contingut de la resposta que el president Puigdemont donarà al requeriment del govern espanyol, amb termini a les deu del matí de demà dilluns, però ha assegurat que tant a Barcelona com a Madrid hi ha moltes persones i empreses que són partidàries del diàleg i no de l'aplicació de l'article 155. Vila, que també ha lamentat la marxa d'empreses de Catalunya, ha fet aquestes declaracions a la Sexta, en el marc de la gala de lliurament del premi Planeta de Novel·la, on s'ha vist amb la presidenta del Congrés, Ana Pastor. Vila ha remarcat que no té sentit "fer marxa enrere" perquè no hi va haver "cap votació al Parlament. El conseller d'Empresa considera que la resposta de Puigdemont al govern espanyol "dona marge" per dialogar. Vila també ha reconegut que la CUP "exerceix la seva pressió" a Puigdemont però ha recordat que Rajoy també rep "pressió" de grups de dreta que "li demanen pal".

Summary: Santi Vila recorda que al Parlament "en cap moment es va votar cap declaració d'independència"


El Sindicat de Mossos d'Esquadra (SME) demana que la pistola elèctrica, les conegudes Taser, siguin l'arma prioritària "per protocol" en detencions complexes. El portaveu del SME, Toni Castejon, assegura que no es recomanable que determinades situacions de tensió no acabin, a partir d'ara, amb el pes de diversos agents sobre el cos del detingut estès a terra. "Evitar el cos a cos és una garantia  per a la persona, pel policia i també a nivell processal perquè el sistema incorpora una càmera que deixa tot gravat. S'eviten lesions i també morts", assegura. La previsió del sindicat és que l'arma s'incorpori al cos a finals d'any i que la implantació sigui gradual: "Seria ideal que en tingués una cada patrulla però això és només un inici". El Sindicat de Mossos ha fet aquesta reclamació en el marc d'una demostra de l'ús de la pistola elèctrica, en la que han volgut deixar palès els avantatges de l'arma, amb la que, asseguren, es poden resoldre situacions de manera més "neta", sense entrar en el cos a com amb el delinqüent i evitant lesions de gravetat. Sebastià Serrate, instructor de Taser i agent de la Policia Local de Sant Andreu de Llavaneres (Maresme), ha posat en pràctica l'arma en tres situacions simulades. Un cas de violència de gènere, una agressió a una persona indefensa al carrer i l'enfrontament amb un home armat amb un ganivet. Segons els defensors de la pistola elèctrica, aquestes situacions són molt habituals en el dia a dia de la policia i, actualment, la seva resolució és d'una gran complexitat, ja que la intervenció policial, ja sigui amb la defensa o amb la pistola de foc pot provocar danys als delinqüents, així com als mateixos policies o terceres persones. Amb l'ús de la Taser, expliquen, es minimitzen aquests riscos. És per això que des del sindicat de policies es reclama que es modifiquin els protocols i s'incrementi la formació al voltant d'aquesta arma perquè sigui d'ús prioritari en determinades situacions de risc. "Cal que sigui sempre la primera arma en arribar i que sempre estigui present", reclama el portaveu del SME. Toni Castejon detalla que, ara per ara, està prevista la incorporació d'unes 130 pistoles en comissaries, a més d'algunes altres unitats destinades a formació: "No és insuficient, però ha de ser només un inici i que, a mesura que es demostri la seva efectivitat, es puguin anar comprant més. Estem impacient per tenir-la al carrer", ha valorat. Les pistoles podrien estar disponibles a finals d'any i la situació "ideal" és que cada patrulla d'agents n'acabi portant una, tot i que la seva implantació serà gradual. Castejon recorda que tots els agents que l'utilitzen abans l'han de provar i rebre un tret per conèixer els efectes que produeix: "La sensació es que no domines el teu cos". Sobre les veus que posen en dubte la seguretat de l'arma sobre determinats col·lectius, com persones que puguin tenir patologies associades al cor, el SME defensa que al carrer qualsevol situació pot ser de risc i reitera que si el millor escenari és reduir el delinquent al més aviat possible, la millor manera de fer-ho és la pistola elèctrica.

Summary: El Sindicat de Mossos reclama que la pistola elèctrica sigui prioritària "per protocol" en detencions complexes


Diputats de Vox i de Cs han protagonitzat un enfrontament al Congrés una hora abans de l'inici de la sessió constituent pels llocs que han ocupat uns i altres a la cambra baixa, on encara no s'ha assignat la ubicació dels grups. Segons han explicat el portaveu dels comuns, Jaume Asens, i el diputat de Bildu, Jon Iñarritu, als seus perfils de Twitter, s'ha produït un intercanvi de crits, insults i fins i tot alguna empenta. El motiu, segons diverses fonts, és que Vox ha ocupat el lloc que habitualment tenia Ciutadans a l'última legislatura al centre de l'Hemicicle, a la segona filera de la part central de la cambra, fet que ha provocat la queixa dels diputats d'Inés Arrimadas, que han vist com la seva representació queda reduïda a 10 escons. Els diputats del PSOE han ocupat pràcticament tota la bancada esquerra. La primera fila, on s'han assegut les socialistes Adriana Lastra i Meritxell Batet, entre d'altres, l'han compartit amb quatre diputats d'Unides Podem -Pablo Iglesias, Irene Montero, Jaume Asens i Alberto Garzón. Al final de la bancada esquerra també s'han situat els diputats d'ERC. A la bancada dreta s'han assegut els diputats del PP i la primera fila del centre l'han compartit diputats de Cs amb dos del PNB. Els diputats de JxCat s'han assegut a partir de la cinquena fila de la bancada central. Just davant, els dos diputats de la CUP, que s'han situat entre Navarra Suma i el diputat del BNG. A la tercera fila central, els diputats d'EH Bildu. Els diputats de Vox s'han quedat a la bancada central a partir de la segona fila. Els diputats de Más País s'han assegut al galliner, darrere del PP.

Summary: Diputats de Vox i Cs protagonitzen un enfrontament al Congrés pels llocs a la cambra


L'Audiència de Lleida ha acollit aquest dijous la segona i última sessió del judici a cinc persones implicades en un doble assalt a una parella a Tàrrega i Agramunt, el 2013. Han declarat més d'una desena de Mossos encarregats de la investigació i que han apuntat els acusats com els presumptes autors dels robatoris, perquè les víctimes els van reconèixer i perquè els seus mòbils els situaven als llocs del fets en el moment en què van succeir, entre d'altres. Segons la fiscalia, ha quedat demostrat que el 28 d'agost de 2013 uns desconeguts van entrar amb una pistola i fent-se passar per policies a la botiga de llavors de marihuana 'Punta Verde' de Tàrrega i, després de lligar de mans i peus i emmordassar el propietari, es van endur 2.500 euros i les joies que duia. Després, els assaltants es van desplaçar a Agramunt (Urgell), a casa del jove i la seva parella, van amenaçar la noia i li van robar una caixa forta i el cotxe, un Audi TT. El ministeri públic insisteix que "és evident" que l'exdona del propietari va proposar al seu company sentimental de llavors,  la comissió dels fets i que aquest va contactar amb les persones que els podien dur a terme; quatre homes, un dels quals està pendent de ser jutjat perquè no s'ha presentat al judici. Segons el ministeri públic, l'exdona del propietari de la botiga, Georgina S. H., de 32 anys i veïna de Preixens (Noguera), era l'única que podia indicar als assaltants on era la casa, on eren els diners i els horaris de la parella i a més "tenia un motiu" ja que considerava que la seva exparella tenia un alt nivell de vida mentre ella passava penúries econòmiques. "Els assaltants van anar directament a l'habitació de la parella, on estava la caixa forta, i després al garatge", ha destacat. Segons la fiscalia, l'exdona de la víctima sospitava que el propietari del local tenia més diners que els que havia declarat al procediment de divorci. Volia venjar-se perquè tenien una mala relació i perquè no li pagava la pensió d'aliments per les seves filles ordenada pel jutge, tot i el nivell de vida que ell portava. La fiscalia manté la petició de tretze anys de presó pels tres assaltants jutjats per un delicte d'usurpació de funcions públiques en concurs amb un delicte de robatori amb intimidació pel robatori a la botiga (quatre anys); un altre en un concurs amb un delicte de robatori en casa habitada (quatre anys) i un delicte de detenció il·legal (cinc anys) per immobilitzar el propietari de la botiga i deixar-lo tancat al lavabo del local. Manté també la petició de quatre anys de presó per l'exdona de la víctima i rebaixa la petició de pena de sis a quatre anys de presó pel company sentimental de la dona, que va reconèixer en la primera jornada del judici que li va "comentar" a un dels assaltants la possibilitat de robar a la botiga de marihuana, perquè estava passant una situació econòmica difícil. L'advocat d'aquest acusat, ha demanat que es tingui en compte que el seu client, Javier M. G., de 44 anys i veí de Canet de Mar, ha reparat en part el dany ja que ha abonat uns diners en concepte d'indemnització a la víctima i que, tenint en compte que no té antecedents, sol·licita que se li suspengui la pena que se li pugui acabar imposant.   L'advocat de l'exdona demana per la seva clienta l'absolució perquè insisteix que ella no va tenir res a veure en els robatoris i que tampoc sabia que es durien a terme. També demanen l'absolució per un dels presumptes assaltants, N. N., que ha negat els fets, tot i que, tal com ha recordat la fiscalia, va fer moltes trucades telefòniques a dos dels acusats el dia abans del fets i cap el dia dels robatoris. Per un altre dels presumptes assaltants, Aitor M. P., el seu advocat demana l'absolució o subsidiàriament que es tingui en compte els atenuants de drogoaddicció i reparació del dany, ja que ha abonat 2.000 euros en concepte d'indemnització. Per Francisco J. P. M., que també ha abonat 3.000 euros i que va reconèixer haver participat en el robatori de la botiga, el seu advocat insisteix que no va tenir res a veure amb el robatori a la casa d'Agramunt i demana que no se'l condemni per tant per aquests fets. La parella víctima dels robatoris va reconèixer ahir dimecres i va assenyalar durant la seva declaració els assaltants, que seien just darrere seu, com a autors materials dels robatoris i van explicar que van sospitar d'immediat de l'exparella d'ell com la instigadora de l'assalt, "perquè era l'única persona que em feia la vida impossible", va dir el denunciant Hi ha un acusat, O. B. H., de 29 anys i veí de Mataró, que no s'ha presentat al judici perquè, segons ha fet saber, havia d'agafar un avió des de Sofia (Bulgària) per acudir al judici, però havia perdut el DNI i no havia pogut embarcar. La sala, tot i la petició d'algunes defenses de suspendre la vista per aquest fet, va decidir dimecres seguir endavant amb el judici als cinc acusats que sí que s'havien presentat i jutjar el que falta més endavant. El judici als altres cinc ha quedat aquest dijous vist per sentència.

Summary: La fiscalia conclou que l'assalt a una botiga de marihuana de Tàrrega el va planejar l'exdona del propietari


Amb seu a Moià, el Barcelona Drone Center, és un dels únics centres del món on es poden fer proves per a drons de tipus civil, també és una escola de formació sobre vehicles aeris no tripulats i la seu de Catuav, una empresa puntera al món especialitzada en proveir serveis amb drons. Ara, aquest centre ha decidit fer un pas més enllà i ha iniciat la construcció de tres nous mòduls per incrementar la capacitat de les seves instal·lacions i donar resposta a les demandes d'un mercat creixent. Així, amb aquesta nova inversió, el centre duplicarà la seva superfície útil amb l'objecte de doblar la capacitat d'acollir empreses i centres de recerca. La nova expansió permetrà, entre d'altres coses, allotjar les start-ups incubades per l'Agència Espacial Europea, que faran ús del centre al llarg del 2018 i 2019, multiplicar les activitats de formació i organitzar més seminaris internacionals. Està previst inaugurar l'ampliació durant la primavera del 2018.  Els tres nous mòduls es construeixen seguint la línia de l'edifici bioclimàtic i d'arquitectura avantguardista. Així doncs, s'alimentaran exclusivament d'energia solar i eòlica, emetran zero emissions i estaran totalment integrats al paisatge. Fins ara, el BCN Drone Center ha rebut més d'un miler de visitants de 65 països diferents.

Summary: El Barcelona Drone Center preveu duplicar el nombre d'usuaris amb la construcció de tres nous mòduls a Moià


Els sindicats de taxistes Elite, ATC, Anget, TLU i Paktaxi han acordat fer una vaga de 24 hores el 29 de juny per reclamar la limitació de llicències VTC en proporció d'una d'aquestes per cada trenta taxis. L'aturada començarà a les 06.00 h del 29 de juny i acabarà a la mateixa hora de l'endemà. Els sindicats han acordat que faran serveis socials gratuïts, és a dir, que tots els hospitals "estaran dotats de taxis per desplaçar les persones que més ho necessiten d'una forma totalment gratuïta", segons han explicat en un comunicat. Les terminals de l'aeroport i estacions de tren i bus també tindran cobertura d'aquest tipus. A banda, els taxistes anuncien una manifestació que anirà de Plaça Universitat a Plaça Sant Jaume, on esperen ser rebuts per representants de la Generalitat. Les reivindicacions dels taxistes són les que ja han posat sobre la taula en anteriors reivindicacions, que passen per limitar les llicències de Vehicle de Transport amb Conductor en proporció d'una d'aquestes llicències per cada trenta taxis. D'aquesta manera, indiquen, s'aconseguiria frenar el que consideren competència deslleial de plataformes com Uber o Cabify.

Summary: Els taxistes faran una vaga de 24 hores el 29 de juny per reclamar la limitació de llicències VTC